Predkladacia správa

Vzdelanie, výskum, vývoj a inovácie sú hlavnými prioritami Európskej únie a Európska komisia si kladie za cieľ vytvárať prostredie pre ich vzájomné prepojenie tak, aby sa zvýšil podiel ich vzájomného spolupôsobenia na rozvoji vedomostnej spoločnosti., ktorá je základom pre posilnenie konkurencieschopnosti, rastu a zamestnanosti v Európskej únii.  

Prostredie pre prepojenie vzdelávania, výskumu, vývoja a inovácií vytvorí aj Európsky inovačný a technologický inštitút (ďalej len „EIT“), o ktorého vytvorení sa diskutuje na rôznych európskych fórach od roku 2006. Legislatívny rámec pre zriadenie a fungovanie EIT zabezpečuje „návrh Nariadenia Európskeho parlamentu a Rady, ktorým sa zriaďuje Európsky inovačný a technologický inštitút“, ktorý je v súčasnosti prerokúvaný v Európskom parlamente. Pravidlá fungovania EIT a jeho jednotlivých orgánov stanovuje „Štatút EIT“, ktorý je prílohou uvedeného nariadenia. Podľa Štatútu EIT orgánmi EIT budú:
a) správna rada
b) výkonný výbor
c) riaditeľ  
d) vnútorný audit.
Správna rada je zložená z 18-tich odborníkov na vysokej úrovni so skúsenosťami z oblasti vysokoškolského vzdelávania, výskumu, inovácií a podnikania. Zodpovedá za usmerňovanie činností EIT, smerovanie finančných prostriedkov, výber, vymenúvanie a hodnotenie tzv. „znalostných a inovačných spoločenstiev“ (ďalej len „ZIS“) a za všetky ostatné strategické rozhodnutia.
Výkonný výbor dohliada na fungovanie EIT a prijíma rozhodnutia, ktoré sú potrebné medzi zasadnutiami správnej rady. Je zložený zo 4 členov správnej rady a jeho predsedom je  predseda správnej rady.
Riaditeľ zodpovedá správnej rade za administratívne riadenie a finančné hospodárenie EIT a je zákonným zástupcom EIT.
Vnútorný audit poskytuje správnej rade a riaditeľovi poradenstvo v oblasti finančného hospodárenia a administratívneho riadenia a kontrolných štruktúr v rámci EIT, v oblasti organizácie finančných väzieb so ZIS a v akejkoľvek inej oblasti, ak o to požiada správna rada.
Činnosť orgánov EIT bude administratívne zabezpečovať administratívny aparát EIT, ktorý bude pozostávať asi zo 60-tich zamestnancov EIT, ktorých činnosť bude hradená z prostriedkov Európskej únie.

V súčasnosti prebieha proces uchádzania sa štátov Európskej únie o získanie sídla EIT. Ako kandidátske krajiny, uchádzajúce sa o sídlo EIT, sa už oficiálne prezentovali Rakúsko, Poľsko a Maďarsko. Uvedené krajiny prezentovali návrhy na umiestnenie sídla EIT vo Viedni, Wroclavi a v Budapešti. Podľa pravidiel Európskej komisie sú pri umiestňovaní nových európskych inštitúcií preferované nové členské krajiny EÚ a o sídle rozhodne Rada EÚ.

Slovenská republika vstúpila v marci 2008 do rokovania s Rakúskou spolkovou republikou s cieľom spoločne sa uchádzať o získanie sídla EIT. Spoločná kandidatúra je založená na princípoch rovnocenného partnerstva oboch krajín a sídlo bude umiestnené v Bratislave a aj vo Viedni. V prospech spoločnej kandidatúry Slovenskej republiky a Rakúska hovorí aj: 
-	blízkosť hlavných miest týchto krajín (asi 60 km):
-	vynikajúca dopravná infraštruktúra medzi uvedenými mestami (letecká, lodná, železničná, diaľničná),
-	vysoká hospodárska a kultúrna úroveň oboch miest.

Na základe uvedených rokovaní bolo na úrovni podpredsedu vlády a ministra školstva SR a rakúskeho ministra pre vedu a výskum dňa 31. marca 2008 podpísané „Memorandum o porozumení“, ktoré stanovuje základný rámec pre rovnocenné partnerstvo Slovenska a Rakúska pre uchádzanie sa o sídlo EIT. Rovnocenné partnerstvo v zmysle „Memoranda o porozumení“ je založené na dohode, že zo štyroch orgánov EIT  budú dva orgány:
-	správna rada,
-	vnútorný audit
umiestnené v Bratislave. Zvyšné dva orgány, výkonný výbor a riaditeľ EIT budú vo Viedni. Podrobnejšie informácie sú uvedené v texte priloženého „Memoranda o porozumení“.

Schválenie predkladaného materiálu vládou SR je dôležité pre zabezpečenie spoločného postupu Slovenska a Rakúska pri uchádzaní sa o umiestnenie sídla EIT do Bratislavy a do Viedne. Na základe schválenia tohto materiálu vládou SR bude následne:
-	vypracovaný spoločný list predsedu vlády Slovenskej republiky a kancelára Rakúskej spolkovej vlády adresovaný predsedovi Európskej komisie, predsedovi Európskeho parlamentu a premiérovi slovinskej vlády (ako predsedovi vlády krajiny predsedajúcej EÚ), ktorým im bude oznámená spoločná kandidatúra Slovenska a Rakúska,
-	uskutočnená spoločné prezentácie podpredsedu vlády a ministra školstva SR a rakúskeho ministra pre vedu a výskum o kandidatúre o sídlo EIT v Bratislave a vo Viedni pred veľvyslancami krajín akreditovaných v Slovenskej republike a pred veľvyslancami krajín akreditovaných v Rakúskej spolkovej republike,
-	uskutočnená spoločná prezentácia zástupcov orgánov Slovenskej republiky a zástupcov  orgánov Rakúskej spolkovej republiky o kandidatúre na sídlo EIT v Bratislave a vo Viedni pred orgánmi Európskej komisie, Európskej únie a v krajinách Európskej únie,
-	vypracovaný spoločný slovensko-rakúsky propagačný materiál o kandidatúre o sídlo EIT v Bratislave a vo Viedni.